b'\n_START_ARTICLE_\nLouis Bernacchi\n_START_SECTION_\nTidlig liv\n_START_PARAGRAPH_\nBernacchi ble f\xc3\xb8dt i Belgia, men foreldrene kom fra Italia. De emigrerte til Hobart p\xc3\xa5 Tasmania, der s\xc3\xb8nnen fikk sin utdannelse. Han fikk oppl\xc3\xa6ring i astronomi ved Melbourne Observatory.\n_START_SECTION_\nPolarutforskning\n_START_PARAGRAPH_\nHan deltok p\xc3\xa5 Carstens Borchgrevinks antarktisekspedisjon (1898\xe2\x80\x931900) som overvintret p\xc3\xa5 Kapp Adare. Han hadde sluttet seg til ekspedisjonen p\xc3\xa5 New Zealand etter at den opprinnelige fysikerkandidaten hadde blitt avvist av medisinske \xc3\xa5rsaker. Ekspedisjonen var den f\xc3\xb8rste som overvintret p\xc3\xa5 det antarktiske kontinentet og den f\xc3\xb8rste som gjennomf\xc3\xb8rte en sledeferd mot Sydpolen. Han skrev boken To the south polar regions: expedition of 1898-1900 om ekspedisjonen, utgitt i 1900. Hans barnebarn Janet Crawford har redigert en versjon av hans dagb\xc3\xb8ker fra ekspedisjonen under tittelen The First Antarctic Winter: The story of the Southern Cross Expedition of 1898-1900._NEWLINE_Bernacchi vendte snarlig tilbake til Antarktis, denne gang som fysiker p\xc3\xa5  Robert Falcon Scotts Discovery-ekspedisjon (1901\xe2\x80\x931904). Bernacchi var den eneste av ekspedisjonsdeltakerne som hadde v\xc3\xa6rt i Antrktis tidligere. I l\xc3\xb8pet av reisen gjennomf\xc3\xb8rte han omfattende magnetiske observasjoner. I kj\xc3\xb8lvannet av ekspedisjonen ble Bernacchi hedret med Polarmedaljen og \xc3\x86reslegionen. Scott var forlover for Bernacchi da han giftet seg i England i 1906, og tilb\xc3\xb8d ham plass p\xc3\xa5 den forest\xc3\xa5ende Terra Nova-ekspedisjonen. Bernacchi avslo imidlertid deltakelse p\xc3\xa5 den sjebnesvangre ekspedisjonen p\xc3\xa5 grunn av familianliggender.\n_START_SECTION_\nSenere karriere\n_START_PARAGRAPH_\nEtter \xc3\xa5 ha gjennomf\xc3\xb8rt to korte ekspedisjoner til Afrika og det \xc3\xb8vre Amazonasbassenget i Peru, gjennomf\xc3\xb8rte Bernacchi to mislykkede fors\xc3\xb8k p\xc3\xa5 \xc3\xa5 bli valgt til House of Commons for De liberale. Han investerte ogs\xc3\xa5 i gummiplantasjer i Malaya, Java og Borneo._NEWLINE_Under f\xc3\xb8rste verdenskrig tjenestegjorde han i Royal Naval Volunteer Reserve, Admiralty og United States Navy. In 1919 mottok han b\xc3\xa5de Order of the British Empire og United States Navy Cross. Etter krigen fortsatte han i gummiindustrien._NEWLINE_Bernacchi var aktiv i vitenskapelige organisasjoner, i f\xc3\xb8rste rekke i Royal Geographical Society der han var r\xc3\xa5dsmedlem fra 1928 til 1932. Han planla en egen ekspedisjon til Antarktis i 1925, men lykkes ikke med \xc3\xa5 skaffe tilveie nok midler. I 1930 organiserte han British Polar Expedition og han bidro ogs\xc3\xa5 i organiseringen av det andre internasjonale polar\xc3\xa5ret 1932\xe2\x80\x9333._NEWLINE_Han skrev en rekke b\xc3\xb8ker om Antarktis, inkludert en biografi om Lawrence Oates kalt A Very Gallant Gentleman i 1933 og Saga of the Discovery i 1938. Under andre verdenskrig deltok han igjen i Royal Naval Reserve Volunteers frem til sin d\xc3\xb8d i 1942.\n_START_SECTION_\nMinne\n_START_PARAGRAPH_\nTre landemerker i Antaktis b\xc3\xa6rer hans navn: Bernacchi Head p\xc3\xa5 Franklin Island og Bernacchi Bay og Cape Bernacchi p\xc3\xa5 kysten av Victoria Land.'